《自劾诗》
两汉·韦玄成

赫矣我祖，侯于豕韦。赐命建伯，有殷以绥。厥绩既昭，车服有常。

朝宗商邑，四牡翔翔。德之令显，庆流于裔。宗周至汉，群后历世。

肃肃楚傅，辅翼元夷。厥驷有庸，惟慎惟祗。嗣王孔佚，越迁于邹。

五世圹僚，至我节侯。惟我节侯，显德遐闻。左右昭宣，五品以训。

既耇致位，惟懿惟奂。厥赐祁祁，百金洎馆。国彼扶阳，在京之东。

惟帝是留，政谋是从。绎绎六辔，是列是理。威仪济济，朝享天子。

天子穆穆，是宗是师。四方遐尔，观国之辉。茅土之继，在我俊兄。

惟我俊兄，是让是形。于休厥德，于赫有声。致我小子，越留于京。

惟我小子，不肃会同。媠彼车服，黜此附庸。赫赫显爵，自我队之。

微微附庸，自我招之。谁能忍愧，寄之我颜。谁将遐征，从之夷蛮。

于赫三事，匪俊匪作。于蔑小子，终焉其度。谁谓华高，企其齐而。

谁谓德难，厉其庶而。嗟我小子，于贰其尤。队彼令声，申此择辞。

四方群后，我监我视。威仪车服，唯肃是履。

作者简介：（?—前36）西汉鲁国邹人，字少翁。韦贤少子。以父任为郎。少好学，谦逊下士，以明经擢为谏大夫，迁大河都尉。后以让爵辟兄事，宣帝高其节，以为河南太守。元帝即位，为少府，迁太子太傅，至御史大夫。永光中为丞相。好作四言诗，今存《自劾》、《戒示子孙》两首。